Voormalige Olimpiese kampioen sterf | Netwerk24
Bobby Morrow in Oktober 2006 by die Bobby Morrow-stadion in San Benito, Texas, waar hy vereer is. Foto: AP
Die Amerikaanse naelloper Bobby Morrow, wat drie goue medaljes by die Olimpiese Spele in 1956 in Melbourne gewen het, is Saterdag in die ouderdom van 84 jaar oorlede.
Morrow het die 100 m en 200 m gewen en was die anker in die 4x100 m-aflos, waarin die Amerikaanse span 'n nuwe wêreldrekord losgehardloop het.
Hy is een van vier mans wat dié drie nommers by 'n enkele Spele kon wen. Die ander drie was Jesse Owens, Carl Lewis en Usain Bolt.
Morrow is ook in 1956 as Sports Illustrated se Sportman van die Jaar aangewys. Hy het in sy atletiekloopbaan 11 wêreldrekords opgestel.
Volgens USA Today is Morrow aan natuurlike oorsake dood in sy huis in San Benito, Texas. – Sportredaksie